CELEX: 32021D1344
Language: bg
Date: 2021-08-09 00:00:00
Title: Решение (EC) 2021/1344 на Комисията от 9 август 2021 година за установяване на критерии за определяне на периода от време, през който може да бъде забранен достъпът до сградите на Комисията на лица, представляващи заплаха за сигурността

16.8.2021   
               
               
                  BG
               
               
                  Официален вестник на Европейския съюз
               
               
                  L 292/27
               
            
         РЕШЕНИЕ (EC) 2021/1344 НА КОМИСИЯТА
         от 9 август 2021 година
         за установяване на критерии за определяне на периода от време, през който може да бъде забранен достъпът до сградите на Комисията на лица, представляващи заплаха за сигурността
         ЕВРОПЕЙСКАТА КОМИСИЯ,
         като взе предвид Решение (ЕС, Евратом) 2015/443 на Комисията от 13 март 2015 г. относно сигурността в Комисията (1), и по-специално член 12, параграф 1, точка б) и член 21 от него,
         като има предвид, че:
         
                     (1)
                  
                  
                     Комисията трябва да работи в безопасна и сигурна среда. Съответно тя се нуждае от последователен, комплексен подход по отношение на сигурността си, като осигурява подходяща, съизмерима с установените рискове степен на защита на лицата, активите и информацията и гарантира ефективното и навременно обезпечаване на сигурността. Комисията е изправена пред сериозни заплахи и предизвикателства в областта на сигурността, особено що се отнася до тероризма и политическия и търговския шпионаж.
                  
               
                     (2)
                  
                  
                     За да гарантира сигурността на лицата, активите и информацията, Комисията, по-специално дирекция „Сигурност“ на генерална дирекция „Човешки ресурси и сигурност“, предприема мерки съгласно Решение (ЕС, Евратом) 2015/443, които се прилагат за всички служби на Комисията и във всички сгради на Комисията. Тези мерки включват ограничителни мерки по отношение на лицата, представляващи заплаха за сигурността, включително забрана за достъп до сградите на Комисията за определен период от време съгласно член 12, параграф 1, буква б) от посоченото решение.
                  
               
                     (3)
                  
                  
                     При вземането на решение за забрана на достъп на дадено лице или лица до сгради на Комисията, когато съгласно член 12, параграф 1, буква б) от това решение, се счита, че тези лица представляват заплаха за тяхната сигурност, служителите на Комисията, надлежно упълномощени в съответствие с членове 5 и 12 от Решение (ЕС, Евратом) 2015/443, следва да оценяват тази заплаха за всеки отделен случай, като отчитат съответните индивидуални обстоятелства.
                  
               
                     (4)
                  
                  
                     Ограничаването на достъпа може да се прилага по отношение на една, няколко или дори всички сгради на Комисията.
                  
               
                     (5)
                  
                  
                     При определяне на срока на забраната следва да се вземат предвид вероятността, сериозността и продължителността на заплахата.
                  
               
                     (6)
                  
                  
                     Настоящото решение не следва да се прилага по отношение на забрана за достъп до сградите на Комисията, приета в контекста на процедура за временно отстраняване от длъжност съгласно член 23 от приложение IX към Правилника за длъжностните лица.
                  
               
                     (7)
                  
                  
                     Настоящото решение не следва да се прилага спрямо служителите на Комисията, работещи в делегациите на Съюза, които следва да подлежат на правилата за сигурност на Европейската служба за външна дейност.
                  
               
                     (8)
                  
                  
                     В съответствие с вътрешния процедурен правилник членът на Комисията, отговарящ за въпросите на сигурността, е оправомощен с Решение C(2016) 2797 (2) на Комисията да въведе правила за прилагане, с които се установяват критериите, необходими за определяне на сроковете, приложими към забраната за достъп до сградите на Комисията съгласно член 12 от Решение (ЕС, Евратом) 2015/443. Това правомощие е вторично делегирано на генералния директор на генерална дирекция „Човешки ресурси и сигурност“ с Решение C(2021) 2684 на Комисията (3).
                  
               
                     (9)
                  
                  
                     Мерките за сигурност съгласно настоящото решение следва да са в съответствие с принципите за сигурност в Комисията, установени в член 3 от Решение (ЕС, Евратом) 2015/443, по-специално като се зачита Хартата на основните права на Европейския съюз,
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет и приложно поле
            
               1.   С настоящото решение се установяват критерии за определяне на периода от време, през който достъпът до сградите на Комисията на лица, които представляват заплаха за сигурността, може да бъде забранен съгласно член 12, параграф 1, буква б) от Решение (ЕС, Евратом) 2015/443.
            
            
               2.   Настоящото решение се прилага за всички служби на Комисията и във всички сгради на Комисията. Персоналът на Комисията, работещ в делегациите на Съюза, подлежи на правилата за сигурност на Европейската служба за външна дейност (4).
            
            
               3.   Настоящото решение не се прилага за производствата за временно отстраняване от длъжност съгласно член 23 от приложение IX към Правилника за длъжностните лица и Условията за работа на другите служители на Европейската икономическа общност и на Европейската общност за атомна енергия (5).
            
         
         
            Член 2
            Обхват на забраната
            
               1.   Забраната, посочена в член 1, параграф 1, може да се прилага за една, няколко или всички сгради на Комисията.
            
            
               2.   Когато Комисията споделя сгради с други институции, агенции и органи на ЕС, Комисията следва да им съобщи решението за забрана на достъпа до части от помещенията на Комисията.
            
         
         
            Член 3
            Срок на забраната
            
               1.   Срокът на забраната, посочен в член 1, параграф 1, се основава на очакваната продължителност, вероятността и сериозността на заплахата за сигурността.
            
            
               2.   Критериите за оценка на сериозността на заплахата за сигурността включват:
               
                           а)
                        
                        
                           степента на щетите, които тя би могла да нанесе по отношение на живота, телесната неприкосновеност, благосъстоянието или здравето на хората, както и потенциалните вреди за активите и информацията;
                        
                     
                           б)
                        
                        
                           дали заплахата е свързана с извършване на престъпление;
                        
                     
                           в)
                        
                        
                           дали заплахата се основава на небрежност, груба небрежност или умисъл;
                        
                     
                           г)
                        
                        
                           дали лицето, представляващо заплаха, има прояви на насилие, агресия или повтарящ се модел на поведение;
                        
                     
                           д)
                        
                        
                           степента на потенциалните финансови загуби за Комисията;
                        
                     
                           е)
                        
                        
                           степента на потенциално накърняване на репутацията на Комисията.
                        
                     
            
               3.   Когато продължителността на заплахата не може да бъде оценена с достатъчна степен на сигурност и заплахата е много сериозна, достъпът на лицето, което представлява заплаха, може да бъде забранен до второ нареждане. Това се отнася по-специално за случаите, когато заплахата има една от следните характеристики:
               
                           а)
                        
                        
                           участие в терористични или шпионски дейности и мрежи;
                        
                     
                           б)
                        
                        
                           възможност да доведе до загуба на човешки живот, сериозно нараняване, вреда или значителни щети на имущество, компрометиране на чувствителна или класифицирана информация или нарушаване на информационните системи на Комисията или на основния оперативен капацитет;
                        
                     
                           в)
                        
                        
                           прояви на насилие, агресия или повтарящ се модел на поведение, които водят до сериозно нарушаване на функционирането на службите на Комисията.
                        
                     
         
         
            Член 4
            Преразглеждане на забраните
            Комисията може да преразгледа всяко решение, взето съгласно член 12, параграф 1, буква б) от Решение (ЕС, Евратом) 2015/443, по искане на заинтересованото лице, при условие че то демонстрира нови съществени елементи, които предоставят възможност за преразглеждане на забраната. Комисията прави преглед въз основа на критериите, довели до първоначалната забрана.
         
         
            Член 5
            Настоящото решение влиза в сила на двадесетия ден след деня на публикуването му в Официален вестник на Европейския съюз.
         
         
            Съставено в Брюксел на 9 август 2021 година.
            
               
                  За Комисията
               
               Gertrud INGESTAD
               
                  Генерален директор
               
               
                  Генерална дирекция „Човешки ресурси и сигурност“
               
            
         
         
            (1)  OВ L 72, 17.3.2015 г., стр. 41.
         
            (2)  Решение C(2016) 2797 на Комисията от 4 май 2016 г. относно оправомощаване, свързано със сигурността.
         
            (3)  Решение C(2021) 2684 на Комисията от 13 април 2021 г. за делегиране на правомощия, предоставени с Решение C(2016) 2797 на Комисията относно оправомощаване, свързано със сигурността.
         
            (4)  Решение ADMIN(2017) 10 на върховния представител на Съюза по въпросите на външните работи и политиката на сигурност от 19 септември 2017 г. относно правилата за сигурност на Европейската служба за външна дейност (ОВ C 126, 10.4.2018 г., стр. 1).
         
            (5)  Регламент № 31 (ЕИО), 11 (ЕОАЕ), установяващ Правилника за длъжностните лица и Условията за работа на другите служители на Европейската икономическа общност и на Европейската общност за атомна енергия (ОВ P 045, 14.6.1962 г., стр. 1385).